“Nyɛyaa Nɔ Nyɛbua” (Mateo 25)\nNYƆŊMƆ WIEMƆ LƐ MLI JWETRII | MATEO 25\n“Nyɛyaa Nɔ Nyɛbua”\nEyɛ mli akɛ Yesu nɔkwɛmɔnɔ ni kɔɔ oblayei froi nyɔŋma lɛ ahe lɛ kɔɔ esɛɛnyiɛlɔi ni afɔ amɛ mu lɛ ahe moŋ, shi oti ni yɔɔ mli lɛ kɔɔ Kristofoi fɛɛ ahe. (w15 3/15 9-14) Yesu kɛɛ akɛ: “No hewɔ lɛ, nyɛyaa nɔ nyɛbua, ejaakɛ nyɛleee gbi lɛ loo ŋmɛlɛtswaa lɛ.” (Mat 25:13) Ani obaanyɛ ogbala Yesu nɔkwɛmɔnɔ lɛ mli?\nAyemforo wu lɛ (kk. 1)​—Yesu\nOblayei froi hiɛshikalɔi ni saa amɛhe amɛto lɛ (kk. 2)​—Kristofoi ni afɔ amɛ mu ni efee klalo akɛ amɛbaatsu nitsumɔ ni akɛwo amɛdɛŋ lɛ pɛpɛɛpɛ lɛ. Amɛbaaya nɔ amɛtso tamɔ kanei kɛyashi naagbee lɛ baaba (Fip 2:15)\nAbolɔ akɛ: “Naa ayemforo wu lɛ ee ei!” (kk. 6)​—Odaseyeli ni tsɔɔ akɛ Yesu eba\nOblayei froi kwashiai lɛ (kk. 8)​—Kristofoi ni afɔ amɛ mu ni je kpo koni amɛyakpee ayemforo wu lɛ ateŋ mɛi ni eyaaa nɔ amɛbuuu, ní amɛyeee anɔkwa kɛyawulaaa shi lɛ\nOblayei froi hiɛshikalɔi lɛ hãaa mɛi krokomɛi lɛ amɛmu lɛ eko (kk. 9)​—Kɛ́ asɔo Kristofoi anɔkwafoi ni afɔ amɛ mu lɛ anaa nɔ ni ji naagbee nɔ lɛ, amɛnyɛŋ amɛye amɛbua mɛi ni yeee anɔkwa lɛ, ejaakɛ ekpe sɛɛ tsɔ\n“Ayemforo wu lɛ ba” (kk. 10)​—Yesu baaba ebakojo mɛi, be ni eshwɛ fioo ni amanehulu kpeteŋkpele lɛ baaba naagbee lɛ\nOblayei froi hiɛshikalɔi lɛ kɛ ayemforo wu lɛ tee yookpeemɔ lɛ shishi, ni aŋa shinaa lɛ (kk. 10)​—Yesu baabua mɛi ni afɔ amɛ mu ni yeɔ anɔkwa lɛ anaa kɛya ŋwɛi, shi mɛi ni yeee anɔkwa lɛ anine shɛŋ amɛŋwɛi jweremɔnɔ lɛ nɔ\nNɔkwɛmɔnɔ nɛɛ etsɔɔɔ akɛ mɛi ni afɔ amɛ mu lɛ ateŋ mɛi pii yeŋ anɔkwa, ni no hewɔ lɛ, ebaabi ni akɛ mɛi krokomɛi aye amɛnajiaŋ. Moŋ lɛ, Yesu gba nɔkwɛmɔnɔ nɛɛ koni ekɛtsɔɔ Kristofoi ni afɔ amɛ mu lɛ akɛ, amɛteŋ mɔ fɛɛ mɔ baanyɛ ahala akɛ ebaasaa ehe eto ni ehã ehiɛ ahi ehe nɔ, aloo eyeŋ Nyɔŋmɔ anɔkwa ni efee nibii ni esaaa. Yesu gba nɔkwɛmɔnɔ nɛɛ kɛbɔ amɛ kɔkɔ, ni ekɛɛ amɛ akɛ: “Nyɛsaa nyɛhe nyɛtoa.” (Mat 24:44) Ekɔɔɔ he eko hiɛnɔkamɔ ni wɔyɔɔ lɛ, Yesu miikpa gbɛ akɛ wɔbaasaa wɔtsui, wɔbaaya nɔ wɔye Nyɔŋmɔ anɔkwa, ní wɔbu tamɔ bɔ ni akpaa gbɛ akɛ mɛi ni afɔ amɛ mu lɛ afee lɛ nɔŋŋ.\nMɛni mifeɔ kɛtsɔɔ akɛ miibu?\nNiŋmaa Woji ni afee yɛ henɔi srɔtoi amli ni obaanyɛ oŋɔ eko WƆSHIƐMƆ KƐ WƆSHIHILƐ KPEE NIFEEMƆ WOLO March 2018